《赠朱仲谊之京师就其子启文养》
元代·凌云翰

河桥柳青不忍折，临岐顿觉中肠热。百年几见一代人，二月重为千里别。

我居北郭遭乱离，韦编大义犹日披。有颀而长过我者，不通名姓知为谁。

借我大义汗漫读，因注首肯疑心服。掷还上马竟南征，高举飘飘类鸿鹄。

明年我中己亥科，思之不见将柰何。每从儒者谈彷佛，恐有仙客来经过。

昨者相逢知姓字，云是崆峒邹道士。注得参同只自看，仍以苑经造馀子。

棘闱校卷又相逢，风帘官烛摇秋红。诗成不许众吏写，八分作字何其工。

从此文游成莫逆，学不能同颇能识。作文状我衰陋容，三诵真如见颜色。

今春人作凤台行，佳儿彩服遥相迎。西子湖头一杯酒，三叠阳关歌渭城。

渭城自远台城近，碧草绿液空掩映。行行无限好江山，物色分留待吟咏。

江东日暮多白云，见云未必如见君。云间若有双飞鹤，为我衔来天上文。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。